**Primul marte**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Un vis ciudat simt că-mi descalță noaptea

Și globurile de cristal se sparg

Ca stelele lovite de catarg,

La fel ca ieri și azi, în ziu-a șaptea,

Când cerul e o linie subțire

Pe pojghița de gheață de la mal,

Că-n anotimpul ăsta anormal

Și zloata parcă e o siluire

A soarelui din primul nostru marte,

A lacului cu ochi de diamant

Pe care astăzi ninge aberant

Și-i luminat de felinare sparte.

- Sub scuturi de oțel timidul soare

Înlănțuit de Eol stă ascuns...

Tăcerea mea la tine a ajuns

Sau rătăcește încă prin ninsoare?

Mă dor cocorii-ntârziați și tu

Pe unde faci orații despre vreme?

Pădurile se pieptănau devreme,

Purtau magnolii albe ca desú.

Nu seamănă nimic a primăvară

Și totuși, undeva, ascunsă-n noi,

Pe trupul biciuit de-atâtea ploi,

O floare cere dreptul să răsară.

Ioan Grigoraș Liliana Trif